4 leeus in park vergiftigArgieffoto ter illustrasie (Foto: designerpoint, Pixabay) Vier leeus is Dinsdagaand in die Chameleon Village-leeupark in Hartbeespoort vergiftig. Hennie Pio, mede-eienaar van die park, het Woensdag aan Maroela Media gesê hy en ander werknemers van die park het vanoggend omstreeks 08:00 oudergewoonte die park se heining nagegaan toe hulle op die aardige gesig van vier leeukarkasse afkom. Verskeie gekookte hoenders is saam met die karkasse in die kamp gevind. ’n Veearts is daarna na die kamp ontbied om ’n outopsie op die hoenders asook die karkasse te doen. Daar kon toe vasgestel word dat die leeus deur middel van die hoenders die gif Two Step ingekry het. Pio vermoed dat die leeus net ná 22:00 moes gevrek het aangesien hul gebrul omstreeks 20:00 nog gehoor kon word. Hy vertel dat ’n buurman wat oorkant die pad woon, sowat 50 m van die park, se honde omstreeks 21:00 erg geblaf het. Die buurman se vrou het toe uit gegaan om die honde stil te maak. Pio vermoed dat boosdoeners haar in dié stadium moes gehoor het en toe laat spaander het voordat hulle die leeus se karkasse kon skend op soek na hul koppe. Die boosdoeners se voetspore is tot by ’n kwekery langs die park gevolg waar die heining, net soos in die kamp, geknip en opgedruk is. Pio vertel dat hy en sy vrou die vier leeus, Mumford, Mia, Isis en Thor, as welpies grootgemaak het. Hulle was tussen sewe en 11 jaar oud,” vertel hy. “Ek het nie woorde nie. Dit was erg om op hulle af te kom, maar ek is nou besig om hulle te begrawe. Ek weet nie wat is erger nie,” sê Pio.